四月丁卯對雨寄趙正夫
作者：黄庭堅
朝代：宋

paragraphs: 公家常匆務，退食用寢訛。
相思雖勞勤，書問不能多。
時雨光萬物，開雲見羲和。
乾坤有美意，畎澮未盈科。
凱風吹南榮，官槐綠婆娑。
鷾鴯將其匹，來巢自成家。
於物無譏嫌，人亦不誰何。
眷言生理拙，無地牧雞鵝。
丈人春秋高，雛鷇勤摩挲。
在公每懷歸，安得借明駝。
畏塗失無鄉，酌海持一蠡。
平生朱絲繩，寂寞長生窠。
故人纍纍去，宰木上女蘿。
生存半白首，會面阻山河。
趙侯秉金玉，不與世同波。
從容覺差晚，鄙心寄琢磨。
外物良難必，歲寒不改柯。